राजनीतिक दल मूलतः जन-आदोलनों से जन्म लेते हैं। क़ामयाब आंदोलन उन मुद्दों के गर्भ में आकार लेते हैं, जिन्हें हज़ारों-लाखों लोगों का समर्थन हासिल होता है। कभी देश की आज़ादी मुद्दा था, कभी नव-स्वतंत्र देश का निर्माण मुद्दा था, कभी देश की अखंडता मुद्दा था, कभी मुल्क़ के जनतंत्र की हिफ़़ाज़त मुद्दा था, कभी हिंदू-गौरव की पुनर्स्थापना मुद्दा था, कभी बिरादरी मुद्दा था, कभी क्षेत्रीय अस्मिता मुद्दा था और कभी नई राजनीतिक व्यवस्था की शुरुआत मुद्दा था। इन तमाम मुद्दों में से किसी ने कांग्रेस को कांग्रेस बनाया और किसी ने जनसंघ को भाजपा बनाया। ऐसे ही मुद्दों ने सामाजिक न्याय का बिगुल बजाने वाले राजनीतिक दलों को शक़्ल दी और कट्टर-सोच रखने वाले सियासी गिरोहों को मज़बूत किया। लेकिन इतिहास हमें सिखाता है कि जो-जो राजनीतिक दल किसी एक व्यक्ति का पर्याय बनते गए, उनकी सांगठनिक पहचान का क्षरण होता गया और वे रंगमंच से ग़़ायब होते गए। सामूहिक नेतृत्व की अवधारणा ही राजनीति की बुनियादी ताक़त होती है। भाजपा जितनी तेज़ी से इससे दूर जा रही है, वह उसके लिए चिंताजनक हो-न-हो, उसे यहां तक पहुंचाने वाले उसके लाखों कार्यकर्ताओं के लिए तो फ़िक्र की बात होनी ही चाहिए।